Einár (rap-artisti)

Nils Kurt Erik Einar Grönberg (5. syyskuuta 2002 – 21. lokakuuta 2021), taiteilijanimeltään Einár, oli ruotsalainen rap-artisti ja lauluntekijä. Hän teki läpimurtonsa 16-vuotiaana singlellään "Katten i trakten". Uransa aikana hän nousi yhdeksi 2010-luvun lopun ja 2020-luvun alun soitetuimmaksi ja seuratuimmaksi artistiksi Ruotsissa. Sijoituksillaan Ruotsin top-listan kärjessä Einár on ansainnut palkintoja ja kehuja taiteellisuudestaan. 
Einár murhattiin 19-vuotiaana, ja tapaus on yhä ratkaisematta. Tapaus nostettiin poliisin ratkaisemattomien murhien listalle 14. kesäkuuta 2023. 
Varhainen elämä.
Einár oli ravintoloitsija Erik Grönbergin ja näyttelijä Lena Nilssonin poika. Hän varttui Dalenin asuinalueella Tukholmassa ja aloitti varhain lataamaan Instagramiin videoita räppäämisestään.  
Näyttelijänura.
Grönberg näytteli Benjaminin roolia elokuvassa "Nobelin testamentti" (2012), joka on kolmas elokuvasovitus Liza Marklundin kuudesta kirjasta. Vuonna 2013 hän oli mukana kuninkaallisen draamateatterin tulkinnassa Henrik Ibsenin näytelmästä "Yhteiskunnan tukipylväät".
Vuosi tämän jälkeen Grönberg oli mukana Dramatenin näytelmätulkinnassa "Nico Sphinx of Ice," joka kertoo saksalaisesta artistista Nicosta. 
Musiikkiura.
Einár sai osakseen suurempaa huomiota 2018, kun hän julkaisi kappaleen "Duckar popo""." Kappaleen musiikkivideolla oli huhtikuussa 2019 yli miljoona näyttökertaa Youtubessa. 
Einár teki läpimurron vuonna 2019 kappaleellaan "Katten i trakten". Maaliskuussa kappale saavutti Ruotsin top-listan ensimmäisen sijan ja se pysyi listan kärjessä kolmen viikon ajan. Huhtikuussa 2019 kappaletta oli kuunneltu yli yksitoista miljoonaa kertaa Spotifyssa ja 2,5 miljoonaa kertaa Youtubessa. Musiikkivideon alku on omistettu ystävälle, joka ammuttiin kuoliaaksi Dalenin asuinalueella Tukholmassa vuoden 2018 lopussa ja sittemmin sen on kuvailtu kertovan ”kovaluonteisesta tytöstä”. Hänen kappaleissaan ja musiikkivideoissaan viitataan aseisiin, huumeisiin ja rikolliseen elämään.  
26. huhtikuuta 2019 Einár julkaisi kappaleen ”Rör mig”. Kappaletta kuunneltiin Spotifyssa 500 000 kertaa 24 tunnin aikana ja sillä oli toukokuussa 2019 yli kolme miljoonaa kuuntelukertaa. 
Einár sai Sveriges Radion P3 Guld -palkinnon Vuoden biisi 2019-kategoriassa kappaleellaan "Katten i trakten". 
Myöhemmin samaisena vuonna 7. heinäkuuta Einár julkaisi debyyttialbuminsa "Första klass". Albumin ensimmäisessä kappaleessa "Första klass" hän räppää tytölle, jonka kanssa hän haluaa viettää loppuelämänsä. Kappaleen tuntematon tuottaja on samplannut biitin ranskalaisen räppärin Dadjun kappaleesta "Reine". Lukuunottamatta albumin kappaleita, jotka julkaistiin jo ennen albumia ("Fusk" (feat. K27), "Katten i trakten" ja "Rör mig") on "Första klass" albumin kuunnelluin kappale ja se saavutti ensimmäisen sijan Spotifyn Ruotsin Top 50 -listalla heti julkaisun jälkeen. 
15. syyskuuta 2019 Einár julkaisi toisen albuminsa "Nummer 1". Elokuun 19. päivänä julkaistun Straynanén tuottaman albumisinglen "Nu vi skiner" lisäksi julkaistiin kuusi uutta kappaletta, joilla vieraili artistit Greekazo, Thrife, Sebastian Stakset ja Adel. 
Ruotsalaisessa Grammisgaalassa vuonna 2020 Einár voitti kategorioissa Vuoden rap ja Vuoden tulokas albumeillaan "Första klass" ja "Nummer 1". Hän oli myös ehdolla Vuoden artisti -kategoriassa. 
6. maaliskuuta 2020 Einár julkaisi singlen "Frank Lucas". Alle kuukauden päästä tästä, 3. huhtikuuta, hän julkaisi tuottaja Stressin tuottaman singlen "Rymden och tillbaka", joka käsittelee hänen runsasta rahamääräänsä sekä tyttöä, jota hän kaipaa. 15. toukokuuta Einár julkaisi kolmannen studioalbuminsa "Welcome to Sweden". Albumi sisälsi näiden kahden julkaistun singlen lisäksi kuusi kappaletta, joissa vieraili Thrife introkappaleella "Va händish", Adel kappaleessa "Vill du köra" sekä Dree Low kappaleessa "Ghetto Mamacita". Albumi saavutti parhaimmillaan toisen sijan Ruotsin top-listalla. Albumi julkaistiin levy-yhtiö Sony Musicin kautta, kuten kaksi aiempaa albumisingleä. 
28. syyskuuta 2020 Einár julkaisi neljännen studioalbuminsa "Unge med extra energi", joka jäi hänen viimeiseksi albumikseen ennen kuolemaa. Albumi sisältää yhdeksän kappaletta ja viidennellä sekä seitsemännellä raidalla vieraili duo Moewgli &amp; 5iftyy ja viimeisellä raidalla Sami. Introkappaleella "Unge med extra energi" Einár räppäsi kidnappauksesta, jonka kohteeksi hän joutui huhtikuussa. Albumi julkaistiin hänen vastaperustamansa levy-yhtiön NS1:n alla sen jälkeen, kun hän lähti Sony Musicilta. 
Vuonna 2021 Einár oli toiseksi kuunnelluin artisti Ruotsissa heti yhtyeen Hov1 jälkeen. 
Kesäkuussa 2022 Einárin kuoleman jälkeen julkaistiin EP-levy "Einár", josta single "Lilla Nisse" saavutti ensimmäisen sijan Ruotsin top-listalla. 
Kidnappaus.
17-vuotias Einár kidnapattiin huhtikuussa 2020 ja vietiin asuntoon, jossa häneltä ryöstettiin laatukello ja häntä valokuvattiin nöyryyttävällä tavalla. Kidnappaukseen osallistuneet yrittivät jopa vaatia Einárilta kolmea miljoonaa Ruotsin kruunua. Pakottaakseen hänet maksamaan, oli suunnitelmissa laittaa räjähteitä Einárin tai jonkun hänen perheenjäsenensä asuntoon. 
Einár ei itse halunnut osallistua tutkintaan, eikä koskaan ilmaantunut käräjäoikeuteen. Helmikuussa 2023, kaksi vuotta Einárin kuoleman jälkeen, kidnappauksesta tuomittiin Mario Golzar Mia. Hän on väitetysti Dalenin rikollisverkoston johtaja Tukholmassa. Hän sai 13 vuotta vankeutta kidnappauksesta, ryöstöstä, törkeästä kiristyksen yrityksestä sekä yleisvaarallisen hävityksen valmistelusta. Hänen katsottiin olleen suuressa roolissa kidnappauksen suunnittelussa ja toteuttamisessa. Einárin kidnappauksesta tuomittiin myös räppärit Yasin Mahamoud ja Haval sekä Vårbyn rikollisverkoston väitetty johtaja Chihab Lamouri. 
Kuolema ja sen jälkeinen maine.
21. lokakuuta 2021 kello 22.50 poliisi sai hälytyksen ammuskelusta Hammarby Sjöstadissa, jonne Einár oli hiljattain muuttanut. Kun poliisi saapui paikalle, porraskäytävästä löydettiin ammuttu, eloton mies. Pelastushenkilökunta suoritti painelupuhalluselvytyksen, mutta miehen henkeä ei onnistuttu pelastamaan, ja hänet julistettiin paikan päällä kuolleeksi. Henkilön vahvistettiin myöhemmin olevan Einár. Einár ammuttiin 1,5 metrin etäisyydeltä, ja murhaa on kuvailtu teloitukseksi. 
Aiemmin lokakuussa Einár oli kutsuttu Svean hovioikeuteen antamaan asianomistajan todistajanlausunto vuonna 2020 hänet kidnapannutta Vårbyn rikollisverkostoa vastaan. Uhkan takia Einárilla oli suojattu identiteetti, mutta hänen osoitteensa paljastui esitutkintaraportissa, joka laadittiin huumetakavarikoinnin jälkeen. 
Murha pantiin merkille niin Ruotsissa kuin ulkomaillakin. 22 lokakuuta murhaa kommentoivat muun muassa Ruotsin silloinen pääministeri Stefan Löfven ja kulttuuriministeri Amanda Lind. Pian Einárin kuoleman jälkeen hänen kappaleensa nousivat Ruotsissa Spotifyn soitetuimpien kappaleiden listan ensimmäiselle, toiselle ja kolmannelle sijalle. 
Murha johti huhujen leviämiseen sosiaalisessa mediassa, jossa murhasyytteitä on esitetty eri osapuolia kohtaan. Tämän lisäksi sosiaalisessa mediassa on levinnyt useampia kuvia ja videoita, joiden väitetään olevan murhapaikalta. 
Tammikuussa 2022, kuukausia Einárin kuoleman jälkeen, hänestä julkaistiin SVT:n dokumenttiohjelma "Einár 2002–2021". Elokuussa 2022, alle vuosi kuoleman jälkeen, Einárin äiti Lena Nilsson perusti säätiön Insamlingsstiftelsen Nils Einár Grönberg foundation. 
Einár oli Ruotsin striimatuin artisti Spotifyssa vuonna 2022. 
Diskografia.
Studioalbumit 
EP:t